text: Støjberg: Ingen grund til dansk grænsekontrol
  14 september 2015 kl. 04.37
  Selvom Tyskland midlertidigt har indført grænsekontrol, så afviser Udlændinge og Integrationsminister Inger Støjberg, at der er grund til at gøre det samme f.eks. ved den dansk/tyske grænse.
  Godt 5000 flygtninge skønnes at have krydset landets grænser i løbet af den seneste uge, men det mener Venstre ikke er nogen grund til at indføre en midlertidig grænsekontrol.
  -Vi har kunnet håndtere tilstrømningen og håndteringen af dem, der søger asyl under ordnede forhold. Vores sikkerhed har ikke været truet.
  -De danske myndigheder har situationen under kontrol. Der er derfor ikke tale om alvorlig trussel mod den offentlige orden eller den indre sikkerhed i Danmark, siger Inger Støjberg.
  Det er Schengen-samarbejdet i EU, der sikrer åbne grænser imellem landene, der er med i samarbejdet.
  Men hvis der eksempelvis er begrundet frygt for den offentlige sikkerhed, kan Schengen-landene kortvarigt genindføre grænsekontrol ved landenes indre grænser.
  /Ritzau/
  